b"\n_START_ARTICLE_\nSaint-Barth\xc3\xa9lemy\n_START_SECTION_\nGeografi\n_START_PARAGRAPH_\nSaint-Barth\xc3\xa9lemy ligger 250 km \xc3\xb8st for Puerto Rico, 230 km nordvest for Guadeloupe og 25 km s\xc3\xb8r\xc3\xb8st for Saint Martin. \xc3\x98yene Saba og Anguilla i De sm\xc3\xa5 Antiller ligger ogs\xc3\xa5 i n\xc3\xa6rheten. Kystlinjen er p\xc3\xa5 32 km og det h\xc3\xb8yeste punktet er Vitet med 286 moh. \xc3\x98yas \xc3\xb8konomisk sone er p\xc3\xa5 4\xc2\xa0000 km\xc2\xb2._NEWLINE_\xc3\x98ya er kupert og har et areal p\xc3\xa5 21 km\xc2\xb2, medregnet sm\xc3\xa5\xc3\xb8yene rundt er arealet p\xc3\xa5 25 km\xc2\xb2. Noen av sm\xc3\xa5\xc3\xb8yene er \xc3\xaele Chevreau, Coco, \xc3\xaele Fourchue, \xc3\xaele Fr\xc3\xa9gate, La Tortue, \xc3\xaele Le Boulanger, Les Grenadins, Pain de Sucre, \xc3\xaele Pel\xc3\xa9, \xc3\xaele Petit Jean og Toc Vers._NEWLINE_\xc3\x98yas st\xc3\xb8rste tettsted Gustavia, er oppkalt etter kong Gustav III av Sverige._NEWLINE_Den eldste bebyggelsen p\xc3\xa5 \xc3\xb8ya er landsbyen Lorient (eller L'Orient)._NEWLINE_Tidevannsforskjellen p\xc3\xa5 Saint-Barth\xc3\xa9lemy er p\xc3\xa5 8-15 cm.\n_START_SECTION_\nKlima\n_START_PARAGRAPH_\nSaint-Barth\xc3\xa9lemy har et tropisk klima. Middeltemperaturen om vinteren er 26 \xc2\xb0C med temperaturer opptil 33 \xc2\xb0C og om sommeren er middeltemperaturen 28 \xc2\xb0C med temperaturer opptil 35 \xc2\xb0C. Vannet er \xc3\xa9n grad varmere enn luftens middeltemperatur, og p\xc3\xa5 ettermiddagene kan det v\xc3\xa6re korte regnskyll. Det er ikke uvanlig med storm, og av og til orkan, i perioden fra september til november.\n_START_SECTION_\nTransport og kommunikasjon\n_START_PARAGRAPH_\nSaint-Barth\xc3\xa9lemy har en liten flyplass, Gustav III lufthavn, (IATA: SBH,\xc2\xa0ICAO: TFFJ) som betjenes av sm\xc3\xa5 rutefly. De fleste flyene som lander p\xc3\xa5 \xc3\xb8yas flyplass har f\xc3\xa6rre enn 20 passasjerer, slik som Twin Otter. _NEWLINE_\xc3\x98yas flyselskap St. Barth Commuter flyr til begge flyplassene p\xc3\xa5 Saint Martin, Prinsesse Juliana internationale lufthavn (IATA: SXM,\xc2\xa0ICAO: TNCM) og den mindre flyplassen L'Esp\xc3\xa9rance lufthavn (IATA: SFG,\xc2\xa0ICAO: TFFG). WinAir har ogs\xc3\xa5 flygnigner til \xc3\xb8ya fra Saint Martin. Det g\xc3\xa5r ogs\xc3\xa5 charterfly fra San Juan p\xc3\xa5 Puerto Rico med Tradewind Aviation._NEWLINE_Flyplassen ligger p\xc3\xa5 stranden St. Jean, hvor fly under landing flyr rett over hodene p\xc3\xa5 folk som bruker stranda. Sm\xc3\xa5 skilt p\xc3\xa5 stranda oppfordrer folk til ikke \xc3\xa5 ligge rett under innflygningstraseen._NEWLINE_Den n\xc3\xa6rmeste flyplassen for st\xc3\xb8rre fly ligger p\xc3\xa5 Saint Martin. _NEWLINE_Det er daglig fergeforbindelse fra Gustavia b\xc3\xa5de til den nederlandske hovedstaden p\xc3\xa5 Saint Martin, Philipsburg, og til den franske, Marigot.\n_START_SECTION_\n\xc3\x98konomi\n_START_PARAGRAPH_\nDen offisielle valutaen p\xc3\xa5 Saint-Barth\xc3\xa9lemy er euro._NEWLINE_INSEE estimerte bruttonasjonalprodukt for Saint-Barth\xc3\xa9lemy til \xc3\xa5 v\xc3\xa6re 179 millioner euro i 1999, noe som tilsvarer 26\xc2\xa0000 euro pr innbygger. BNP pr innbygger i 1999 var 10% h\xc3\xb8yere enn den europeiske delen av Frankrike_NEWLINE_Turisme er en viktig n\xc3\xa6ringsvei for Saint-Barth\xc3\xa9lemy. \xc3\x98ya har 25 hoteller, hvorav de fleste har f\xc3\xa6rre enn 15 rom. Det st\xc3\xb8rste hotellet er Guanahani med 70 rom.\n_START_SECTION_\nColumbus oppdager \xc3\xb8ya\n_START_PARAGRAPH_\nChristofer Columbus oppdaget \xc3\xb8ya i 1496 og oppkalte den etter sin yngre bror, Bartholome. Den ble imidlertid f\xc3\xb8rst angitt som en liten prikk p\xc3\xa5 et spansk kart i 1523, da under navnet San Bartolem\xc3\xa9. P\xc3\xa5 grunn av topografien tok det lang tid f\xc3\xb8r noen bosatte seg der._NEWLINE_\xc3\x98ya er fjellrik, med bratte bakker, men uten tilgang p\xc3\xa5 ferskvann. Dette gjorde det vanskelig for sukkerindustrien \xc3\xa5 etablere seg. Derfor kom det ogs\xc3\xa5 f\xc3\xa5 slaver dit, men franskmenn og svensker brukte \xc3\xb8ya som handelsstasjon. Det ble aldri noen stor andel slaver p\xc3\xa5 denne \xc3\xb8ya, som sammen med Grand Cayman var en av f\xc3\xa5 \xc3\xb8yer i Karibia der flertallet av innbyggerne var og er hvite._NEWLINE_I 1648 kom det noen franske nybyggere dit, men de ble drept av karibiske krigere etter noen \xc3\xa5r. Senere etablerte en gruppe hugenotter fra Normandie seg p\xc3\xa5 \xc3\xb8ya for \xc3\xa5 drive piratvirksomhet i omr\xc3\xa5det, og St. Barths ble etterhvert en base for slik virksomhet. Piratene angrep til stadighet spanske galleoner i disse farvannene.\n_START_SECTION_\nSvenskene avvikler slavehandelen\n_START_PARAGRAPH_\nHvor mange slaver som ble fraktet til Vestindia p\xc3\xa5 svenske skip er umulig \xc3\xa5 si, ettersom de fleste dokumenter fra denne m\xc3\xb8rke epoken i svensk historie har forsvunnet._NEWLINE_Motstanden mot slavehandel ble imidlertid stadig sterkere, s\xc3\xa6rlig i den ledende slavehandelsnasjonen Storbritannia. Dette p\xc3\xa5virket ogs\xc3\xa5 andre land, som derfor vurderte \xc3\xa5 avskaffe slik virksomhet. Da emnet ble glohett, besluttet den svenske regjering at det var best \xc3\xa5 holde seg utenfor, og handelen p\xc3\xa5 Saint-Barth\xc3\xa9lemy ble nedlagt._NEWLINE_I 1788 sendte den britiske komit\xc3\xa9en for avskaffelse av slaveriet Anders Sparman, en svensk motstander av slavehandel, til Gustav III. De fryktet at andre land ville utvide sin slavehandel dersom Storbritannia avskaffet sin egen. Utsendingen hadde med b\xc3\xa5de b\xc3\xb8ker om emnet og et brev til svenskekongen, der denne ble oppfordret til \xc3\xa5 hindre sine unders\xc3\xa5tter fra \xc3\xa5 delta i videre slavehandel. I kongens svar, som ble avlevert gjennom Sparman, skrev han at ingen i landet hadde deltatt i slik handel, og at han skulle gj\xc3\xb8re alt i sin makt for \xc3\xa5 forhindre at s\xc3\xa5 skjedde.\n_START_SECTION_\nSt. Barths i dag\n_START_PARAGRAPH_\nI 2007 ble St. Barths skilt ut fra Guadeloupe, som er et oversj\xc3\xb8isk departement tilh\xc3\xb8rende Frankrike, og ble et eget fransk territorium, kalt collectivit\xc3\xa9 d'outre-mer._NEWLINE_\xc3\x98ya har idag ingen arbeidsledige, og kriminalitet er frav\xc3\xa6rende. Den oppleves i dag slik den framsto da svenskene overtok, og folk flytter til \xc3\xb8ya, men ikke fra. Dette gjenspeiles ogs\xc3\xa5 i boligprisene. En villa over to etasjer, tre soverom og noen f\xc3\xa5 m\xc3\xa5l eiendom blir vanligvis solgt for omkring 7 millioner amerikanske dollar. Kvadratmeterprisen var h\xc3\xb8yere her enn p\xc3\xa5 Champs-\xc3\x89lys\xc3\xa9es i Paris (2005)._NEWLINE_\xc3\x98ya bes\xc3\xb8kes av cirka 160\xc2\xa0000 turister \xc3\xa5rlig, de fleste p\xc3\xa5 dagsbes\xc3\xb8k fra nabo\xc3\xb8ya St. Martin. De kommer enten via katamaran eller med fly. \xc3\x98ya er ogs\xc3\xa5 et popul\xc3\xa6rt anl\xc3\xb8pssted for cruiseskip."